Z A P I S N I K

                               5. sjednice Vijeća Gradske četvrti Donji grad

održane 03. listopada 2017. u zgradi Područnog ureda Centar, Zagreb, Ilica 25/I, dvorana 8 s početkom u 15,30 sati

Nazočni članovi Vijeća Gradske četvrti Donji grad: Nadežda Čačinovič, Dean Čizmar, Darko Domitrović, Lara Hölbling-Matković, Alen Lochert, Vilim Matula, Marijan Oljica, Petar Paradžik (od 16.45), Tomislav Stipanović, Željko Stura, Tomislav Štriga, Josip Troha

Nenazočni članovi Vijeća Gradske četvrti Donji grad: Lara Kvesić (ispr.), Anka Mrak Taritaš (ispr.), Vesna Roje (ispr.)
Drugi nazočni:  Suzana Ječ - voditeljica Odsjeka za rad Gradske četvrti, Ana Katić, Nenad Kranjčec, Izeta Alić  - djelatnici Gradskog ureda za mjesnu samoupravu.
Potpredsjednik Vijeća Gradske četvrti Donji grad predsjedava sjednicom Vijeća do dolaska gosp. Paradžika. Pozdravlja nazočne i konstatira da je na sjednici prisutno 11 od 15 članova Vijeća, čime su stečeni uvjeti za raspravu i pravovaljano odlučivanje.

Na prijedlog gosp. Matule Vijeće jednoglasno, bez primjedbi, usvaja zapisnik 4. sjsednice Vijeća Gradske četvrti Donji grad.
Gosp. Matula predlaže usvajanje proširenog dnevnog reda, u obliku kako je dostavljen članovima Vijeća na sjednici.
Vijeće bez rasprave, jednoglasno, usvaja sljedeći

D N E V N I  R E D
1. Donošenje Zaključka o formiranju Povjerenstva za komunalne aktivnosti,
2. Donošenje Zaključka o formiranju Povjerenstva za organizaciju obilježavanja Dana Gradske četvrti Donji grad za 2018.,
3. Prijedlog izmjena i dopuna Odluke o postavi kioska na javnim površinama
4. Prijedlog izmjena i dopuna Odluke o postavi pokretnih naprava na javnim površinama
5. Korištenje nespomenutih rashoda poslovanja

6. Razno.
Ad 1. Donošenje Zaključka o formiranju Povjerenstva za komunalne aktivnosti
Predsjednik Vijeća napominje da su se gđa. Roje, gosp. Čizmar i gosp. Paradžik prijavili za članstvo u navedenom Povjerenstvu.

Gosp. Štriga i gđa. Hölbling-Matković se prijavljuju za rad u Povjerenstvu.
U raspravi sudjeluju gosp. Stura, gosp. Lochert, gosp. Matula. Istaknuto je da će Povjerenstvo u svom radu razmatrati sve prijedloge, sugestije i  iskustva onih koji su radili na dosadašnjim planovima, a sve za dobrobit građana Donjeg grada.

Nakon rasprave, Vijeće jednoglasno donosi

Z A K L J U Č A K

o osnivanju Povjerenstva za program održavanja komunalne infrastrukture 

i plan komunalnih aktivnosti za područje Gradske četvrti Donji grad 

1. Vijeće Gradske četvrti Donji grad osniva Povjerenstvo za program održavanja komunalne infrastrukture i plan komunalnih aktivnosti za područje Gradske četvrti Donji grad.
2. Zadaće povjerenstva su: razmatranje prijedloga odluka i drugih akata s područja gospodarstva i financija, pripremanje prijedloga programa održavanja komunalne infrastrukture i plana komunalnih aktivnosti,  prijedloga zaključaka o izmjeni programa održavanja komunalne infrastrukture i plana komunalnih aktivnosti, prijedloga financijskog plana, prijedlog zaključaka o izmjeni financijskog plana, prijedloga izvještaja o izvršenju financijskog plana te drugih akata financijsko-materijalnog poslovanja kao i drugi poslovi koji su mu stavljeni u nadležnost a odnose se na područje Gradske četvrti Donji grad.

3. Povjerenstvo se osniva u sastavu:
       Dean Čizmar

       Lara Hölbling Matković

       Petar Paradžik

       Vesna Roje

       Tomislav Štriga.
Ad. 2. Donošenje zaključka o formiranju povjerenstva za organizaciju obilježavanja 
          Dana Gradske četvrti Donji grad za 2018.

Gosp. Paradžik pojašnjava razloge osnivanja navedenog povjerenstva i potrebu sveobuhvatne pripreme tijekom cijele godine za obilježavanje Dana četvrti te predlaže članove povjerenstva.

Vijeće, bez rasprave, jednoglasno donosi

Z A K L J U Č A K
o osnivanju i sastavu Povjerenstva za pripremu obilježavanja 

Dana Gradske četvrti Donji grad 23. rujna 2018.

1. Vijeće Gradske četvrti Donji grad osniva Povjerenstvo za pripremu obilježavanja Dana Gradske četvrti Donji grad 23. rujna 2018.
2. Zadaća Povjerenstva je priprema programa i sudjelovanje u realizaciji obilježavanja Dana Gradske četvrti Donji grad 23. rujna 2018.
3. Povjerenstvo se osniva u sastavu: 

            Nadežda Čačinovič

            Alen Lochert

            Vilim Matula

            Petar Paradžik

            Tomislav Štriga.

Ad. 3. Prijedlog izmjena i dopuna Odluke o postavi kioska na javnim površinama
Predsjednik Vijeća upoznaje članove sa dopisom nadležnog gradskog ureda i lokacijama na kojim se predlaže postavljanje kioska. 

U raspravi sudjeluju gosp. Stura, gđa. Hölbling-Matković, gosp. Oljica, gosp. Lochert, gosp. Matula, gosp. Štriga i gosp. Paradžik. Naznačena je potreba očitovanja vijeća mjesnih odbora na čijim je područjima zatraženo postavljanje kioska, što nije bilo moguće realizirati zbog nepoštivanja procedure i vremenskih rokova od strane Gradskog ureda.
Prema rezultatima glasanja (dva za prijedlog Gradskog ureda  - Lochert, Štriga, pet suzdržanih - Stura, Oljica, Domitrović, Stipanović, Troha) donosi
Z A K LJ U Č A K

o davanju mišljenja na Prijedlog izmjene i dopune Odluke o mjestima za 

trgovinu na malo izvan prodavaonica i tržnica i mjestima za ugostiteljsku djelatnost izvan tržnica koje se obavljaju u kioscima
1. Vijeće Gradske četvrti Donji grad daje negativno mišljenje na Prijedlog izmjene i dopune Odluke o mjestima za trgovinu na malo izvan prodavaonica i tržnica i mjestima za ugostiteljsku djelatnost izvan tržnica koje se obavljaju u kioscima.
2. Ovaj će zaključak biti upućen Gradskom uredu za prostorno uređenje, izgradnju Grada, graditeljstvo, komunalne poslove i promet - Sektor za komunalne poslove i javne površine.

O b r a z l o ž e n j e:

Vijeće Gradske četvrti Donji grad na svojoj je 5. sjednici od 03. listopada 2017. godine razmotrilo Prijedlog izmjene i dopune Odluke o mjestima za trgovinu na malo izvan prodavaonica i tržnica i mjestima za ugostiteljsku djelatnost izvan tržnica koje se obavljaju u kioscima te zaključilo da za kvalitetnu raspravu i odlučivanje nedostaju temeljni podaci o kriterijima za dodjelu novih lokacija i utjecaju zauzimanja dodatnih javnih površina na prometne, sigurnosne i druge propise. 


Također, konstatirano je kako se jedna od predloženih lokacija nalazi na južnom dijelu Trga Nikole Zrinskog (južni dio, prema Hebrangovoj), dakle na zaštićenoj površini Lenucijeve potkove za koju se pretpostavlja prethodna suglasnost Zavoda za zaštitu spomenika kulture i prirode, o čijem postojanju Vijeće nema saznanja.


Naposlijetku, Vijeće je mišljenja kako je u raspravu trebalo uključiti i mjesne odbore što u ostavljenom roku, a uvažavajući poslovničke odredbe o sazivanju sjednica i to čak 14 mjesnih odbora, nije bilo moguće realizirati.


Iz navedenih razloga Vijeće daje negativno mišljenje Prijedlogu izmjene i dopune Odluke o mjestima za trgovinu na malo izvan prodavaonica i tržnica i mjestima za ugostiteljsku djelatnost izvan tržnica koje se obavljaju u kioscima.
Ad. 4. Prijedlog izmjena i dopuna Odluke o postavi pokretnih naprava na javnim 
          površinama

Gosp. Paradžik pojašnjava prijedlog, a u raspravi sudjeluju gosp. Oljica, gosp. Štriga, gosp. Matula, gđa. Čačinovič.

Prema rezultatima glasanja (dva za prijedlog Gradskog ureda - Oljica, Domitrović, te tri suzdržana - Stura, Troha, Stipanović) donosi 
Z A K LJ U Č A K

o davanju mišljenja na Prijedlog izmjene i dopune Odluke o mjestima 

za trgovinu na malo izvan prodavaonica i tržnica 

koja se obavlja na pokretnim napravama
1.   Vijeće Gradske četvrti Donji grad daje negativno mišljenje na Prijedlog izmjene i    

      dopune Odluke o mjestima za trgovinu na malo izvan prodavaonica i tržnica koja se 

      obavlja  na pokretnim napravama.
       2.   Ovaj će zaključak biti upućen Gradskom uredu za prostorno uređenje, izgradnju             
             Grada, graditeljstvo, komunalne poslove i promet - Sektor za komunalne poslove i 
              javne površine                  
O b r a z l o ž e n j e:

Vijeće Gradske četvrti Donji grad na svojoj je 5. sjednici od 03. listopada 2017. godine razmotrilo Prijedlog izmjene i dopune Odluke o mjestima za trgovinu na malo izvan prodavaonica i tržnica koja se obavlja na pokretnim napravama te zaključilo da za kvalitetnu raspravu i odlučivanje nedostaju temeljni podaci o kriterijima za dodjelu novih lokacija i utjecaju zauzimanja dodatnih javnih površina na sanitarne, prometne, sigurnosne i druge propise. 


Iz samog popisa traženih novih lokacija uočena je pregusta koncentracija istovrsnih naprava, primjerice 3 Ledo-škrinje na potezu od stotinjak metara u Ilici, za čime teško da postoji opravdana potreba.


Također, konstatirano je kako se jedna od predloženih lokacija nalazi na južnom dijelu Trga Nikole Zrinskog (park uz zapadnu stranu Glazbenog paviljona), dakle na zaštićenoj površini Lenucijeve potkove za koju se pretpostavlja prethodna suglasnost Zavoda za zaštitu spomenika kulture i prirode, o čijem postojanju Vijeće nema saznanja.


Naposlijetku, Vijeće je mišljenja kako je u raspravu trebalo uključiti i mjesne odbore što u ostavljenom roku, a uvažavajući poslovničke odredbe o sazivanju sjednica i to čak 14 mjesnih odbora, nije bilo moguće realizirati.


Iz navedenih razloga Vijeće daje negativno mišljenje Prijedlogu izmjene i dopune Odluke o mjestima za trgovinu na malo izvan prodavaonica i tržnica koja se obavlja na pokretnim napravama.
Ad. 5  Korištenje  nespomenutih rashoda poslovanja

U raspravi sudjeluju gosp. Stura, gđa. Hölbling-Matković, gosp. Štriga, gosp. Troha, gosp. Stipanović, gosp. Čizmar, gosp. Lochter, gđa. Čačinovič. Postavljeno je pitanje prednosti u dodjeli finncijskih sredstava vezano uz područje registracije udruge, te potreba izrade internih kriterija kako bi transparentno bile zastupljene sve udruge koje iskažu potrebu za ovom vrstom pomoći. 

Nakon rasprave, Vijeće jednoglasno donosi
Z A K L J U Č K E
                                               o odobrenju korištenja sredstava

a)
1.   Vijeće odobrava korištenje sredstava iz Razdjela Proračuna Grada Zagreba, 0502 Pozicije 5 - 3299  OSTALI NESPOMENUTI RASHODI POSLOVANJA Vijeća 

Gradske četvrti Donji grad u svrhu nabave mini trampulina i pijeska za potrebe DV  „Medveščak“, u iznosu od 4.909,38 kn s PDV-om.

2.   Ovaj se zaključak dostavlja Gradskom uredu za mjesnu samoupravu na postupanje.        
b)
1.   Vijeće odobrava korištenje sredstava iz Razdjela Proračuna Grada Zagreba, 0502                                                        Pozicije 5 - 3299  OSTALI NESPOMENUTI RASHODI POSLOVANJA Vijeća
      Gradske četvrti Donji grad u svrhu nabave didaktičkih sredstava za potrebe DV 
    „Medveščak“, u iznosu od 4.976,25 kn s PDV-om.

2.   Ovaj se zaključak dostavlja Gradskom uredu za mjesnu samoupravu na postupanje.        
c)
1.   Vijeće odobrava korištenje sredstava iz Razdjela Proračuna Grada Zagreba, 0502 Pozicije 5 - 3299  OSTALI NESPOMENUTI RASHODI POSLOVANJA Vijeća Gradske četvrti Donji grad u svrhu plaćanja usluge prijevoza za potrebe Zagrebačkih mažoretkinja - Mažoretkinja grada Zagreba, u iznosu od 5.000,00 kn s PDV-om.

2.   Ovaj se zaključak dostavlja Gradskom uredu za mjesnu samoupravu na postupanje.        
d)
1.   Vijeće odobrava korištenje sredstava iz Razdjela Proračuna Grada Zagreba, 0502 Pozicije 5 - 3299  OSTALI NESPOMENUTI RASHODI POSLOVANJA Vijeća Gradske četvrti Donji grad u svrhu nabave sredstava za uređenje školskog vrta povodom provedbe projekta „Mali urbani vrtlari“ za potrebe OŠ J.J. Strossmayera u iznosu od 

1.996,95 kn s PDV-om.

2.   Ovaj se zaključak dostavlja Gradskom uredu za mjesnu samoupravu na postupanje.        
e)
1.   Vijeće odobrava korištenje sredstava iz Razdjela Proračuna Grada Zagreba, 0502 Pozicije 5 - 3299  OSTALI NESPOMENUTI RASHODI POSLOVANJA Vijeća Gradske četvrti Donji grad u svrhu plaćanja usluge idejnog i izvedbenog posla pripreme plakata za potrebe Vijeća Gradske četvrti Donji grad za obilježavanje Manifestacije Dana gradske četvrti Donji grad, u iznosu od 5.000,00 kn.

2.   Ovaj se zaključak dostavlja Gradskom uredu za mjesnu samoupravu na postupanje.        
Ad. 6. Pitanja i prijedlozi

a) Gosp. Stura traži ponavljanje upita Gradskom uredu za prostorno uređenje vezano uz uređenje srednjoškolskog igrališta i postavljanja semafora na križanju Vodnikova- Runjaninova ulica.
b) Gosp. Oljica postavlja pitanje sukoba interesa domara koji je ujedno i predsjednik Vijeća mjesnog odbora, na što mu je ponovno odgovoreno da on ne postoji. 
c) Gosp. Stipanović napominje da postoje veliki problemi kod realizacije planiranih radova u OŠ S.S. Kranjčević i Matko Laginja te traži da se izvrše potrebni izvidi.
d) Gosp. Domitrović predlaže da se zatraži popravak sprava u Adrenalinskom parku u Haulikovoj ulici.
e) Gosp. Štriga predlaže kupnju dva snimača sjednica za potrebe Vijeća, što će se uvrstiti u Plan komunalnih aktivnosti za 2018. 
Sjednica završena u 18.45 sati
Zapisnik vodila:

   Izeta Alić
KLASA: 026-02/17-01/391

URBROJ: 251-06-11-1-17-02

Zagreb, 03. listopada 2017.
                                    PREDSJEDNIK VIJEĆA

                     
  GRADSKE ČETVRTI DONJI GRAD

                                                                                                mr. sc. Petar Paradžik, prof.   

